Na temelju članka 4. stavak 2. Zakona o zaštiti od požara (Narodne novine br. 92/10), članka 24. stavak 1. točka 5. i članka 44. stavak 1. točka 4. Zakona o komunalnom gospodarstvu (Narodne novine br. 68/18) te članka 36. Statuta Grada Makarske (Glasnik Grada Makarske, br. 8/18 i 14/18), Gradsko vijeće Grada Makarske na \_\_\_\_ sjednici održanoj dana \_\_\_\_\_\_\_\_\_\_\_\_ 2018. god., donosi

**O D L U K U**

**o obavljanju dimnjačarskih poslova**

I. OPĆE ODREDBE

Članak 1.

(1) Ovom Odlukom uređuje se organizacija i način obavljanja dimnjačarskih poslova, rokovi kontrole i čišćenja dimnjaka i uređaja za loženje, nadzor nad obavljanjem tih poslova, te kaznene odredbe, radi sprečavanja i otklanjanja uzroka požara i opasnosti od plinova i dimova, a u svrhu zaštite ljudi i imovine od požara.

(2) Dimnjačarski poslovi moraju se obavljati trajno prema propisima i pravilima struke.

(3) Obavljanje dimnjačarskih poslova je obvezatna komunalna usluga.

Članak 2.

(1) Pod obavljanjem dimnjačarskih poslova podrazumijeva se:

- provjera ispravnosti i funkcioniranja dimnjaka i uređaja za loženje,

- obavljanje redovnih i izvanrednih pregleda dimnjaka i uređaja za loženje,

- čišćenje dimnjaka i uređaja za loženje,

- spaljivanje i vađenje čađe iz dimnjaka i uređaja za loženje,

- poduzimanje mjera za sprječavanje opasnosti od požara, eksplozija, trovanja,

zagađivanja zraka i drugih štetnih posljedica zbog neispravnosti dimnjaka i

uređaja za loženje.

(2) Pod dimnjakom se u smislu ove Odluke smatra usponski dimovodni kanal, sabirnica čađe, priključna cijev uređaja za loženje i drugi dijelovi dimnjaka.

(3) Uređajima za loženje u smislu ove Odluke smatraju se uređaji za loženje na kruta, tekuća i plinska goriva.

Članak 3.

(1) Dimnjačarske poslove može obavljati pravna ili fizička osoba-obrtnik, registrirana za obavljanje dimnjačarskih poslova, koja s Gradom Makarska sklopi ugovor o koncesiji (u daljnjem tekstu: Koncesionar).

Članak 4.

(1) Pripremne radnje i postupak davanja koncesije za obavljanje dimnjačarskih poslova na području Grada Makarske provode se sukladno Zakonu o koncesijama.

Članak 5.

1. Područje Grada Makarske predstavlja jedinstveno dimnjačarsko područje.

*Uvjeti davanja koncesije*

Članak 6.

(1) Ponudu za obavljanje dimnjačarskih poslova može podnijeti pravna osoba, odnosno fizička osoba obrtnik, koja ispunjavati sljedeće uvjete:

1. da je registrirana za obavljanje dimnjačarskih poslova;

2. da ima zaposlenu osobu s odgovarajućom stručnom spremom i/ili položenim

majstorskim ispitom za dimnjačara, odnosno da fizička osoba obrtnik ima odgovarajuću

stručnu spremu i/ili položen majstorski ispit za dimnjačara;

3. da nema dospjelog duga s osnove javnih davanja prema proračunu Republike Hrvatske

te Gradu Makarska po bilo kojoj osnovi;

4. da nije kažnjavana za kaznena djela određena propisima kojima se uređuje javna nabava;

5. da posjeduje osnovni alat za obavljanje dimnjačarskih poslova i osobno računalo.

*Godišnja naknada za koncesiju*

Članak 7.

1. Za koncesiju se plaća godišnja naknada Gradu Makarskoj.
2. Početna godišnja naknada za koncesiju iznosi 4.000,00 kuna.

(3) Odabrani koncesionar dužan je za prvu godinu koncesije, u roku od deset dana od primitka poziva na sklapanje ugovora, uplatiti ponuđenu godišnju naknadu te s potvrdom o uplaćenom iznosu godišnje naknade pristupiti potpisivanju ugovora.

(4) Ako odabrani koncesionar ne uplati godišnju naknadu iz prethodnog stavka za prvu godinu koncesije, odnosno ne pristupi potpisivanju ugovora o koncesiji, a svoj izostanak ne opravda u roku od petnaest dana od primitka poziva, smatrat će se da je odustao od koncesije.

(5) Godišnje naknade za koncesiju za preostale godine trajanja koncesije, Koncesionar je dužan uplaćivati tako da godišnju naknadu uplati najkasnije mjesec dana nakon početka tekuće godine koncesije.

(6) Rok na koji je koncesija dana računa se od dana sklapanja ugovora o koncesiji.

*Prestanak koncesije*

Članak 8.

1. Koncesija prestaje na načine i pod uvjetima određenim Zakonom o koncesijama.

II. NAČIN OBAVLJANJA DIMNJAČARSKIH POSLOVA

Članak 9.

(1) Koncesionar obavlja dimnjačarske poslove na temelju godišnjeg plana obvezne redovite kontrole i čišćenja dimnjaka (u daljnjem tekstu: Godišnji plan).

(2) Godišnji plan obuhvaća redoslijed obavljanja dimnjačarskih usluga po naseljima, dijelovima naselja i kućnim brojevima.

(3) Koncesionar je dužan godišnji plan iz stavka 1. ovoga članka sačiniti najkasnije do 31. kolovoza godine u kojoj počinje ogrjevna sezona i dostaviti ga upravnom odjelu Grada Makarske nadležnom za komunalne poslove (u daljnjem tekstu: Odjel).

(4) Ogrjevna sezona u smislu ove Odluke smatra se razdoblje od 1. studenog tekuće godine do 31. ožujka sljedeće godine.

(5) Koncesionar je dužan do početka ogrjevne sezone Odjelu podnijeti izvještaj o radu

dimnjačarske službe za prethodnu godinu, koji sadrži opće naznake o izvršenim/započetim/neizvršenim poslovima i zadaćama planiranih Godišnjim planom za prethodnu ogrjevnu sezonu s navođenjem razloga, obrazloženja za neizvršene poslove.

*Obveze Korisnika usluge*

Članak 10.

(1) Vlasnici ili korisnici zgrada, stanova, poslovnih prostora, objekata i postrojenja (u daljnjem tekstu: Korisnik usluge) dužni su voditi brigu da se dimnjaci i uređaji za loženje redovito čiste i održavaju u ispravnom stanju sukladno pozitivnim propisima.

Članak 11.

(1) Korisnik usluge dužan je Koncesionaru:

- omogućiti pregled i čišćenje dimnjaka i uređaja za loženje,

- dati podatak o broju i vrsti dimnjaka i uređaja za loženje,

- omogućiti pristup svakom dimnjaku i uređaju za loženje.

(2) Radi ispravnog pregleda i čišćenja dimnjaka pristup do vratašca, priključaka, kape dimnjaka i ostalih dijelova dimnjaka mora uvijek biti slobodan.

*Obveze Koncesionara*

Članak 12.

(1) Koncesionar je dužan Korisnike usluga obavijestiti o danu i vremenu kontrole i čišćenja dimnjaka i uređaja za loženje, dostavom pisane obavijesti u poštanski sandučić ili na drugo vidno mjesto u zgradi Korisnika usluge (oglasna ploča i sl.) i to najmanje tri dana prije početka obavljanja dimnjačarskih usluga.

(2) Pri obavljanju dimnjačarskih poslova Koncesionar je obvezan voditi brigu o čistoći

prostorije Korisnika usluge, a otpadni materijal i čađu nastalu uslijed kontrole i čišćenja

dimnjaka i uređaja za loženje dužan je očistiti i ukloniti na propisani način.

Članak 13.

(1) Ako Koncesionar utvrdi da na dimnjaku i/ili uređaju za loženje postoje nedostaci, pisano će o tome obavijestiti Korisnika usluge ili upravitelja zgrade i pozvati ih da uklone nedostatke u roku koji procijeni Koncesionar.

(2) Ako se nedostaci iz stavka 1. ovoga članka ne uklone u utvrđenom roku ili se isti

nedostatak ponovo utvrdi pri sljedećem čišćenju i pregledu dimnjaka Koncesionar će o tome

obavijestiti Odjel i operatera plina, ako se radi o uređaju za loženje na plinovito gorivo.

(3) Ako Koncesionar utvrdi postojanje neposredne opasnosti za živote i zdravlje ljudi i imovinu, koja može nastati daljnjom upotrebom dimnjaka i/ili uređaja za loženje, obavijestit će bez odgode o tome nadležno inspekcijsko tijelo za zaštitu od požara.

Članak 14.

(1) Koncesionar je dužan voditi registar dimnjaka i uređaja za loženje koji sadrži sljedeće podatke:

- ulicu i kućni broj (po potrebi ulaz),

- ime i prezime Korisnika usluge, odnosno upravitelja zgrade,

- broj, vrstu i oznaku dimnjaka.

(2) Koncesionar je dužan voditi evidenciju o pregledu i čišćenju dimnjaka te izvedenim radovima.

(3) Evidencija iz stavka 2. ovoga članka se vodi za svaku zgradu posebno, a sadrži:

- ulicu i kućni broj (po potrebi ulaz),

- ime i prezime ili naziv Korisnika usluge odnosno upravitelja zgrade, te njegovu

adresu ako se ona razlikuje u odnosu na adresu zgrade

- oznaku dimnjaka koji se pregledavaju i čiste,

- datum obavljanja dimnjačarskih poslova,

- vrstu i datum izvođenja radova na dimnjaku,

- nalaz,

- potpis dimnjačara,

- potpis Korisnika usluge, odnosno predstavnika stanara kao potvrdu obavljenih

dimnjačarskih poslova.

Članak 15.

(1) Zaposlenici Koncesionara (u daljnjem tekstu: dimnjačari) tijekom obavljanja dimnjačarskih poslova moraju kod sebe imati iskaznicu.

(2) Izgled i sadržaj iskaznice iz stavka 1. ovoga članka pravilnikom propisuje gradonačelnik.

*Redoviti i izvanredni obavezni pregledi i čišćenja dimnjaka i uređaja za loženje*

Članak 16.

(1) U svrhu održavanja dimnjaka i uređaja za loženje Koncesionar obvezno provodi redovite i izvanredne preglede i čišćenja.

(2) Pored redovitih i izvanrednih obaveznih pregleda i čišćenja dimnjaka i uređaja za loženje, čišćenje i kontrola obavlja se i na zahtjev Korisnika usluga.

Članak 17.

(1) Redoviti pregledi u svrhu održavanja dimnjaka provode se na način određen pozitivnim propisima, najmanje jedanput godišnje.

(2) Redoviti pregled uključuje najmanje:

- vizualni pregled, u kojeg je uključeno utvrđivanje položaja i veličine pukotina te

drugih oštećenja bitnih za očuvanje tehničkih svojstva dimnjaka i uređaja za

loženje,

- tlačnu probu u slučaju sumnje,

- usklađenost dimnjaka i uređaja za loženje.

(3) Na način utvrđen u stavku 2. ovoga članka obavlja se i pregled dimnjaka prije prve

upotrebe uređaja za loženje, odnosno prije ponovne uporabe, ako dimnjak nije bio u uporabi dulje od godinu dana.

(4) Prigodom pregleda dimnjaka, dimnjak se obavezno čisti na način koji je primjeren vrsti dimnjaka (mehanički i/ili na drugi način).

Članak 18.

(1) Izvanredni pregled dimnjaka provodi se prije svake promjene uređaja za loženje ili

promjene goriva, nakon svakog izvanrednog događaja koji može utjecati na tehnička svojstva

dimnjaka ili izaziva sumnju u uporabljivost dimnjaka, o čemu je Korisnik usluge dužan obavijestiti Koncesionara.

(2) Izvanredni pregled dimnjaka provodi se i po zahtjevu inspektora za zaštitu od požara.

Članak 19.

(1) Pregled i čišćenje uređaja za loženje (peći, etažna ložišta, predtlačni kotlovi za centralna grijanja, industrijski izmjenjivači topline i termoenergetski kotlovi) izvodi se sukladno pozitivnim propisima i pravilima struke, a u svrhu očuvanja i zaštite okoliša, te zaštite od požara.

(2) Pregled i čišćenje uređaja za loženje obavlja se najmanje jedanput godišnje, a po potrebi i češće, ovisno o vrsti i namjeni uređaja za loženje, vrsti goriva i stvarnom vremenu rada uređaja za loženje.

(3) Obveznoj kontroli i čišćenju ne podliježu dimnjaci i uređaji za loženje koji se ne koriste, pod uvjetom da ih njihovi korisnici odjave Koncesionaru. Prije ponovnog početka korištenja dimnjaka i uređaja za loženje Korisnik usluge dužan je obavijestiti Koncesionara i zatražiti njihovu kontrolu, a po potrebi i njihovo čišćenje.

Članak 20.

(1) Kod dimnjaka koje nije moguće temeljito očistiti, izvršit će se spaljivanje čađe.

(2) Spaljivanje čađe obavlja se uz mjere opreza u skladu s propisima o zaštiti od požara na najpovoljnijem mjestu u dimnjaku.

(3) Spaljivanje čađe ne smije se obavljati za vrijeme jakog vjetra i visokih temperatura

zraka.

(4) O spaljivanju čađe Koncesionar je dužan obavijestiti DVD Makarska i ostale korisnike zgrade.

III. CJENIK DIMNJAČARSKIH POSLOVA I NAPLATA PRUŽENIH USLUGA

Članak 21.

(1) Koncesionar za obavljene dimnjačarske poslove naplaćuje naknadu prema cjeniku dimnjačarskih poslova.

(2) Koncesionar je dužan za obavljene dimnjačarske poslove izdati račun.

(3) Naknadu iz stavka 1. ovoga članka plaća Korisnik usluge, odnosno upravitelj zgrade.

Članak 22.

(1) Ugovorom o koncesiji određuje se način utvrđivanja naknade za obavljanje dimnjačarskih poslova.

IV. NADZOR

Članak 23.

1. Nadzor nad obavljanjem dimnjačarskih poslova obavlja komunalni redar.

(2) U obavljanju nadzora komunalni redar ovlašten je:

1. kontrolirati vođenje Godišnjeg plana, radnih naloga, izdanih računa, te registra

dimovodnih objekata i uređaja za loženje;

2. nadzirati obavljanje dimnjačarskih poslova, upozoriti Korisnike usluga i

nadležna tijela na opasnosti zbog ne uklanjanja nedostataka na dimovodnim

objektima i uređajima za loženje;

3. predložiti pokretanje prekršajnog postupka za prekršaje propisane ovom

Odlukom.

Članak 24.

(1) Koncesionar je dužan komunalnom redaru na njegov zahtjev dostaviti podatke, očitovanja i dokumentaciju, koja je potrebna za obavljanje nadzora.

Članak 25.

(1) Odjel vodi evidenciju o izdanim koncesijama i evidenciju o radu Koncesionara (o pritužbama korisnika usluga, načinu rješavanja pritužbi i dr.).

V. NOVČANE KAZNE

Članak 28.

(1) Novčanom kaznom u iznosu od 2.000,00 do 5.000,00 kuna kaznit će se za prekršaj

Koncesionar pravna osoba ako:

1. ne obavlja dimnjačarske poslove na temelju Godišnjeg plana (čl.9. st.1. Odluke)
2. Godišnji plan ne sačini najkasnije do 31. kolovoza godine u kojoj počinje ogrjevna sezona i/ili ga ne dostavi Odjelu (čl.9. st.3. Odluke)
3. do početka ogrjevne sezone Odjelu ne podnese izvještaj o radu dimnjačarske službe za prethodnu godinu (čl.9. st.5. Odluke),
4. najmanje tri dana prije početka obavljanja dimnjačarskih usluga Korisnike usluga ne obavijesti o danu i vremenu kontrole i čišćenja dimnjaka i uređaja za loženje, dostavom pisane obavijesti u poštanski sandučić ili na drugo vidno mjesto u zgradi Korisnika usluge (čl.12. st.1. Odluke),
5. pri obavljanju dimnjačarskih poslova ne vodi brigu o čistoći prostorije Korisnika usluge, te ne očisti i ne ukloni otpadni materijal i čađu nastalu uslijed kontrole i čišćenja dimnjaka i uređaja za loženje na propisani način (čl.12. st.2. Odluke),
6. ne vodi registar dimnjaka i uređaja za loženje (čl.14. st.1. Odluke),
7. ne vodi evidenciju o pregledu i čišćenju dimnjaka te izvedenim radovima (čl.14. st.2. Odluke),
8. njegovi zaposlenici – dimnjačari, tijekom obavljanja dimnjačarskih poslova nemaju kod sebe iskaznicu (čl.15. st.1. Odluke),
9. u svrhu održavanja dimnjaka i uređaja za loženje ne provodi redovite i izvanredne preglede i čišćenja (čl.16. st.1. Odluke),
10. spaljivanje čađe ne obavlja uz mjere opreza u skladu s propisima o zaštiti od požara na najpovoljnijem mjestu u dimnjaku (čl.20. st.2. Odluke)
11. spaljivanje čađe obavlja za vrijeme jakog vjetra i/ili visokih temperatura zrak (čl.20. st.3. Odluke),
12. o spaljivanju čađe ne obavijesti DVD Makarska i ostale korisnike zgrade (čl.20. st.4. Odluke),
13. za obavljene dimnjačarske poslove ne naplati naknadu prema cjeniku dimnjačarskih poslova (čl.21. st.1. Odluke),
14. za obavljene dimnjačarske poslove ne izda račun (čl.21. st.2. Odluke),
15. komunalnom redaru na njegov zahtjev ne dostaviti podatke, očitovanja i dokumentaciju koja je potrebna za obavljanje nadzora (čl.24. st.1. Odluke).

(2) Novčanom kaznom u iznosu od 500,00 do 1.000,00 kuna kaznit će se i odgovorna osoba u pravnoj osobi Koncesionara koja počini prekršaj iz stavka 1. ovoga članka.

(3) Novčanom kaznom u iznosu od 1.000,00 do 3.000,00 kuna kaznit će se Koncesionar fizička osoba-obrtnik ako počini prekršaj iz stavka 1. ovoga članka.

Članak 29.

(1) Novčanom kaznom u iznosu od 3.000,00 do 7.000,00 kuna kaznit će se za prekršaj

pravna osoba ako obavlja dimnjačarske poslove bez ugovora o koncesiji (čl.3. st.1. Odluke);

(2) Novčanom kaznom u iznosu od 1.000,00 do 1.500,00 kuna kaznit će se i odgovorna osoba u pravnoj osobi koja počini prekršaj iz stavka 1. ovoga članka.

(3) Novčanom kaznom u iznosu od 2.000,00 do 5.000,00 kuna kaznit će se fizička osoba-obrtnik ako počini prekršaj iz stavka 1. ovoga članka.

(4) Novčanom kaznom u iznosu od 1.000,00 do 3.000,00 kuna kaznit će se fizička osoba ako počini prekršaj iz stavka 1. ovoga članka.

Članak 30.

(1) Novčanom kaznom u iznosu od 2.000,00 do 4.000,00 kuna kaznit će se za prekršaj Korisnik usluge pravna osoba ako:

1. kao vlasnik ili korisnik zgrade, stana, poslovnog prostora, objekata i postrojenja ne

vodi brigu da se dimnjaci i uređaji za loženje redovito čiste i održavaju u ispravnom

stanju sukladno pozitivnim propisima (čl.10. st.1. odluke),

2. postupi protivno članku 11. stavak 1. Odluke,

3. nakon pisanog poziva Koncesionara ne ukloni u ostavljenom roku nedostatke na

dimnjaku i/ili uređaju za loženje (čl.13.st.1. Odluke),

4. postupi protivno članku 18. stavak 1. Odluke,

5. prije ponovnog početka korištenja dimnjaka i uređaja za loženje ne obavijesti

Koncesionara i ne zatraži njihovu kontrolu, a po potrebi i čišćenje (čl.19. st.3. Odluke).

(2) Novčanom kaznom u iznosu od 500,00 do 1.000,00 kuna kaznit će se odgovorna osoba u pravnoj osobi Korisnika usluge koja počini prekršaj iz stavka 1. ovoga članka.

(3) Novčanom kaznom u iznosu od 1.000,00 do 2.000,00 kuna kaznit će se Korisnik usluge fizička osoba – obrtnik i osoba koja obavlja drugu samostalnu djelatnost,koja počini prekršaj iz stavka 1. ovoga članka.

(4) Novčanom kaznom u iznosu od 300,00 do 500,00 kuna kaznit će se Korisnik usluge fizička osoba, koja počini prekršaj iz stavka 1. ovoga članka.

VI. ZAVRŠNE ODREDBE

Članak 31.

(1) Ova odluka stupa na snagu osmoga dana od dana objave u Glasniku Grada Makarske.

Klasa: 363-01/18-10/5

Urbroj: 2147/01-03/3-18-4

Makarska, \_\_\_\_\_\_ 2018.g.

PREDSJEDNIK GRADSKOG VIJEĆA

Marko Ožić-Bebek, dr.med.

**O b r a z l o ž e n j e**

Odredbom članka 4. stavak 2. Zakona o zaštiti od požara (Narodne novine br. 92/10) propisano je da zaštitu od požara provode, osim fizičkih i pravnih osoba propisanih ovim Zakonom, i pravne osobe i udruge koje obavljaju vatrogasnu djelatnost i djelatnost zaštite i spašavanja te jedinice lokalne i područne (regionalne) samouprave, sukladno propisima kojima se uređuje područje zaštite i spašavanja.

Nadalje, člankom 24. stavak 1. točka 5. Zakona o komunalnom gospodarstvu (Narodne novine br. 68/18) propisano je da je obavljanje dimnjačarskih poslova uslužna komunalna djelatnost, dok je člankom 44. stavkom 1. istog Zakona propisano da se koncesijom može steći pravo obavljanja komunalne djelatnosti - obavljanje dimnjačarskih poslova.

Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama.

Obavljanje komunalne djelatnosti organizira se i obavlja na području jedinice lokalne samouprave na način uređen Zakona o komunalnom gospodarstvu i posebnim zakonom.

Na temelju članka 44. stavak 2. Zakona o komunalnom gospodarstvu Gradsko vijeće Grada Makarske donijelo je Odluku o komunalnim djelatnostima koje se obavljaju na temelju koncesije na području Grada Makarske, kojom je u članku 2. propisano da su dimnjačarski poslovi komunalna djelatnost koja se obavlja na temelju koncesije na području Grada Makarske.

Prijedlogom ove Odluke uređuje se organizacija i način obavljanja dimnjačarskih poslova, rokovi kontrole i čišćenja dimnjaka i uređaja za loženje, nadzor nad obavljanjem tih poslova, te kaznene odredbe, a u svrhu zaštite ljudi i imovine od požara, te sprečavanja i otklanjanja uzroka požara i opasnosti od plinova i dimova.

Dimnjačarski poslovi su jedna od komunalnih djelatnosti koje se obavljaju s ciljem pružanja usluge od interesa za fizičke i pravne osobe, a u svrhu zaštite života i imovine. Zakonom o zaštiti od požara obvezani su vlasnici ili korisnici dimovodnih objekata i ložišta da ih održavaju u ispravnom stanju.

Nadzor nad obavljanjem dimnjačarskih poslova obavlja komunalni redar te su prijedlogom ove Odluke propisane njegove ovlasti i postupanje.

Novčane kazne predložene su u skladu s člankom 2. i člankom 33. Prekršajnog zakona (Narodne novine br. 107/2007, 39/2013, 157/2013, 110/2015, 70/2017).

Kako se Prijedlogom navedene Odluke uređuje obavljanje dimnjačarskih poslova koji su obvezatna komunalna usluga, što utječe na interese građana i pravnih osoba, provedeno je savjetovanje sa zainteresiranom javnošću sukladno odredbi članka 11. Zakona o pravu na pristup informacijama (»Narodne novine«, broj 25/13, 85/15), s ciljem da se širi krug zainteresiranih osoba s područja Grada Makarske uključi u pripremu konačnog Nacrta prijedloga Odluke. Na taj se način željelo upoznati javnost sa Nacrtom prijedloga Odluke i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja Odluke i u konačnosti ugrađeno u odredbe Odluke. Savjetovanje sa zainteresiranom javnošću provedeno je putem mrežnih stranica Grada Makarske (www.makarska.hr), u trajanju od 30 dana, odnosno od 21.09.2018. do 21.10.2018. te se na navedeni Nacrt nije očitovao niti jedan dionik.

Slijedom svega navedenog, predlaže se Gradskom vijeću usvajanje predložene odluke.

**Gradonačelnik**

**Jure Brkan, dipl.oec.**