Na temelju članka 44. stavak 2. Zakona o komunalnom gospodarstvu (Narodne novine br. 68/18), te članka 36. Statuta Grada Makarske (Glasnik Grada Makarske, br. 8/18 i 14/18), Gradsko vijeće Grada Makarske na \_\_\_ sjednici održanoj dana \_\_\_\_\_\_\_\_\_\_\_\_\_\_\_\_ , donosi

**ODLUKU  
o komunalnim djelatnostima koje se obavljaju   
na temelju koncesije na području Grada Makarske**

Članak 1.

Ovom Odlukom određuju se komunalne djelatnosti koje se obavljaju na temelju koncesije na području Grada Makarske.

Članak 2.

Komunalne djelatnosti, koje se obavljaju na temelju koncesije na području Grada Makarske su:

1. premještanje i blokiranje nepropisano zaustavljenih ili parkiranih vozila,
2. komunalni linijski prijevoz putnika,

3. dimnjačarski poslovi.

Članak 3.

Pripremne radnje i postupak davanja koncesije za komunalne djelatnosti iz članka 2. ove Odluke provode se sukladno Zakonu o koncesijama.

Članak 4.

Prije početka postupka davanja koncesije, gradonačelnik imenuje stručno povjerenstvo za koncesiju, koje se sastoji od predsjednika i četiri člana.

Članak 5.

Odluku o davanju koncesije, nakon što stručno povjerenstvo pregleda i ocijeni ponude, donosi Gradsko vijeće.

Članak 6.

Na temelju Odluke o davanju koncesije, sklapa se ugovor o koncesiji.

Ugovor o koncesiji s odabranim najpovoljnijim ponuditeljem sklapa gradonačelnik.

Članak 7.

Naknada za koncesiju uplaćuje se u korist proračuna Grada Makarske na način propisan Zakonom o koncesijama.

Članak 8.

Stupanjem na snagu ove Odluke prestaje važiti Odluka o koncesijama za obavljanje komunalnih djelatnosti (Glasnik Grada Makarske, br. 14/14) i Odluka o obavljanju komunalne djelatnosti javne rasvjete na temelju ugovora o povjeravanju poslova (Glasnik Grada Makarske broj 6/08).

Članak 9.

Ova Odluka stupa na snagu osmog dana od dana objave u Glasniku Grada Makarske.

Klasa: 363-02/18-20/9

Ur.broj: 2147/01-03/3-18-4

Makarska, \_\_\_\_\_\_\_\_\_\_\_\_\_\_2018.g.

**Predsjednik Gradskog vijeća**

**Marko Ožić-Bebek, dr.med.**

**Obrazloženje**

Zakonom o komunalnom gospodarstvu (Narodne novine br. 68/18) – u daljnjem tekstu Zakon, propisano je da su komunalne djelatnosti one djelatnosti kojima se osigurava građenje i/ili održavanje komunalne infrastrukture u stanju funkcionalne ispravnosti te djelatnosti kojima se pojedinačnim korisnicima pružaju usluge nužne za svakodnevni život i rad na području jedinice lokalne samouprave.

Komunalne djelatnosti obavljaju se kontinuirano na način koji osigurava održavanje komunalne infrastrukture u stanju funkcionalne sposobnosti radi ostvarivanja neprekidne isporuke komunalnih usluga, uz mogućnost uskrate isporuke komunalnih usluga korisnicima samo u iznimnim i opravdanim slučajevima.

Člankom 44. stavkom 1. Zakona propisano je da se koncesijom može steći pravo obavljanja komunalnih djelatnosti i pravo korištenja komunalne infrastrukture radi obavljanja slijedećih komunalnih djelatnosti:

1. pružanja usluge parkiranja na uređenim javnim površinama i u javnim garažama

2. pružanja usluga javnih tržnica na malo

3. komunalnog linijskog prijevoza putnika

4. obavljanja dimnjačarskih poslova

5. održavanja javne rasvjete.

Temeljem članka 44. stavka 2. Zakona ovom Odlukom se određuje koje se od gore navedenih komunalnih djelatnosti na području Grada Makarske obavljaju na temelju koncesije.

Odluku o pravu obavljanja komunalnih djelatnosti iz ove Odluke, na temelju koncesije, donosi Gradsko vijeće Grada Makarske (članka 45. Zakona).

Temeljem članka 46. Zakona, pripremne radnje i postupak davanja koncesije za komunalne djelatnosti iz ove Odluke provode se sukladno Zakonu o koncesijama.

Naknada za koncesiju uplaćuje se u korist proračuna Grada Makarske sukladno članku 47. Zakona.

Nacrt prijedloga Odluke o komunalnim djelatnostima koje se obavljaju na temelju koncesije na području Grada Makarske bio je na savjetovanju sa zainteresiranom javnošću, putem mrežnih stranica Grada Makarske (www.makarska.hr), u trajanju od 30 dana, odnosno od 21. rujna do 21. listopada 2018.g. te se na navedeni Nacrt nije očitovao niti jedan dionik.

Slijedom navedenog, predlaže se Gradskom vijeću usvajanje predložene Odluke.

**Gradonačelnik**

**Jure Brkan, dipl.oec.**